Alle aanklagte teen oud-Valke-baas teruggetrekGenl.maj. Johan Booysen, voormalige hoof van die Valke in KwaZulu-Natal Foto: witness.co.za Alle klagtes teen genl.maj. Johan Booysen, voormalige hoof van die Valke in KwaZulu-Natal, is Maandag in die Durbanse hooggeregshof teruggetrek. Dit volg na ŉ uitspraak deur regter Trevor Gorven in Februarie waar hy ŉ besluit deur die voormalige nasionale direkteur van openbare vervolging, Nomgcobo Jiba, veroordeel het waartydens Jiba besluit het om Booysen te vervolg. Gorven het gesê die klagtes het nie eers aan die minimumvereistes voldoen nie. Die hofverrigtinge in Durban was glo bloot ŉ formaliteit, aangesien Gorven beslis het dat die aanklagte ter syde gestel moet word. Sello Maema het aan regter Kate Pillay gesê die staat wil die aanklagte onttrek. “Alle aanklagte is onttrek. Jy is vry om te gaan,” het Pillay aan Booysen gesê. Booysen was die hoof van die ernstige en gewelddadige misdaadeenheid in Cato Manor. Dié eenheid is intussen ontbind. Booysen, en lede van sy voormalige eenheid, is daarvan beskuldig dat hulle ŉ kriminele onderneming bedryf het. Lede van die eenheid sou later vanjaar tereg gestaan het op ŉ reeks aanklagte, insluitend 28 aanklagte van moord. Hulle is daarvan beskuldig dat hulle betaling aanvaar het om sekere persone in die minibustaxi-oorloë in KwaZulu-Natal dood te maak. Booysen is in Augustus 2012 daarvan beskuldig dat hy ŉ onderneming bestuur het en aan die aktiwiteite deelgeneem het deur middel van afpersing en swendelary. Booysen het ook tereg gestaan op twee aanklagte van moord, die onwettige besit van ŉ vuurwapen en ammunisie, en dwarsboming van die gereg. Nomgcobo Jiba, die waarnemende nasionale direkteur van openbare vervolging in daardie stadium, het tydens haar uitspraak gesê die eenheid het soos ŉ georganiseerdemisdaad-eenheid opgetree. Booysen het egter aansoek gedoen om die aanklagte ter syde te stel en sy saak is op 7 Februarie in die Durbanse hooggeregshof aangehoor. Hy het aangevoer dat Jiba gelieg het oor sekere verklarings wat sy voor haar het, toe sy besluit het om hom te vervolg. Sy kon dus nie dié verklarings gebruik het om haar besluit daarop te baseer nie. Gorven het op 26 Februarie sy uitspraak gelewer en besluit om alle aanklagte teen Booysen te laat vaar. Booysen het Maandag ná die uitspraak gesê hy is verlig. Hy wil egter graag terugkeer werk toe en sal die volgende stappe met sy prokureur, Carl van der Merwe, bespreek. Van der Merwe het ook die ander lede verteenwoordig. Hy wou nie ŉ aanduiding gee of die onttrekking van aanklagte teen Booysen die ander beskuldigdes sal raak nie. -SAPA